การกลับคืนพระชนมชีพ

 ให้เราเตรียมจิตใจให้สงบ เปิดใจของเรารับการทรงนำของพระจิตเจ้า เพื่อเข้าหาตัวบทในพระวรสารด้วยความเชื่ออย่างคาดหวังและไว้วางใจว่า พระเจ้าทรงปรารถนาจะเปลี่ยนหัวใจของเราด้วยอานุภาพของพระวาจา ให้เราอ่านออกเสียงดัง พยายามรับฟังพระวาจาของพระเจ้าจากพระคัมภีร์ โดยไม่ยึดมั่นในความคิดของตน

Lectio : พระเจ้าตรัส

มัทธิว 27:50-53

พระเยซูเจ้าทรงเปล่งเสียงดังอีกครั้งหนึ่ง แล้วสิ้นพระชนม์

ทันใดนั้น ม่านในพระวิหารก็ฉีกขาดเป็นสองส่วนตั้งแต่ด้านบนลงมาถึงด้านล่าง แผ่นดินสั่นสะเทือน ก้อนหินแตก คูหาที่ฝังศพเปิดออก ร่างของผู้ศักดิ์สิทธิ์หลายร่างที่ล่วงหลับไปแล้วกลับคืนชีพ และออกมาจากหลุมศพหลังจากที่พระเยซูเจ้าทรงกลับคืนพระชนมชีพ เข้าไปในนครศักดิ์สิทธิ์แล้วแสดงตนแก่ผู้คนจำนวนมาก

มัทธิว **28 : 1-9**

หลังจากวันสับบาโต เช้าตรู่ของวันต้นสัปดาห์ มารีย์ชาวมักดาลาและมารีย์อีกผู้หนึ่งไปดูพระคูหา บัดนั้นได้เกิดแผ่นดินไหวอย่างรุนแรง ทูตสวรรค์ขององค์พระผู้เป็นเจ้าลงจากสวรรค์เข้าไปกลิ้งหินออกและนั่งบนหินนั้น ใบหน้าของทูตสวรรค์แจ่มจ้าเหมือนสายฟ้า อาภรณ์ขาวราวหิมะ ทหารยามตกใจกลัวทูตสวรรค์จนตัวสั่นหน้าซีดเหมือนคนตาย

ทูตสวรรค์กล่าวแก่สตรีทั้งสองคนว่า “อย่ากลัวเลย ข้าพเจ้ารู้ว่าท่านกำลังมองหาพระเยซู ผู้ถูกตรึงบนไม้กางเขน พระองค์มิได้ประทับอยู่ที่นี่ เพราะทรงกลับคืนพระชนมชีพแล้วตามที่ตรัสไว้ มาซิ มาดูที่ที่เขาวางพระองค์ไว้ แล้วจงรีบไปบอกบรรดาศิษย์ว่า ‘พระองค์ทรงกลับคืนพระชนมชีพจากบรรดาผู้ตายแล้ว พระองค์เสด็จล่วงหน้าท่านไปในแคว้นกาลิลี ท่านจะพบพระองค์ที่นั่น’ นี่คือข่าวดีที่ข้าพเจ้าแจ้งแก่ท่าน” สตรีทั้งสองคนมีทั้งความกลัวและความยินดีอย่างยิ่ง รีบออกจากพระคูหาวิ่งไปแจ้งข่าวแก่บรรดาศิษย์ของพระองค์ ทันใดนั้น พระเยซูเจ้าเสด็จมาพบสตรีทั้งสองคน ตรัสว่า “จงยินดีเถิด” ทั้งสองคนจึงเข้าไปใกล้ กอดพระบาทนมัสการพระองค์

เข้าใจความหมายของพระวาจา

การสิ้นพระชนม์และการกลับคืนพระชนมชีพของพระเยซูเจ้า เป็นจุดสูงสุดของประวัติศาสตร์มนุษยชาติ เป็นเส้นแบ่งระหว่างยุคเก่าแห่งความรอดพ้น และยุคใหม่-ยุคสุดท้ายแห่งพระหรรษทาน พระวรสารโดยนักบุญมัทธิวบรรยายเหตุการณ์ตรึงกางเขน

และจบลงด้วย เครื่องหมายที่น่าตื่นตาตื่นใจ ทั้งแผ่นดินไหว คูหาฝังศพเปิดออก การ

กลับคืนชีพและการปรากฎตัวของบรรดาผู้ศักดิ์สิทธิ์ ล้วนเป็นเหตุการณ์ที่ทำนายไว้ว่าจะเกิดขึ้นในวาระสุดท้ายของยุค แผ่นดินไหวแสดงถึงการเขย่าโลกเก่าและการบังเกิดของพระอาณาจักรของพระเจ้า ก้อนหินที่แตกและการปลดปล่อยผู้ศักดิ์สิทธิ์จากคูหาฝังศพ ทำให้นึกถึงคำทำนายของเอเสเคียล “ท่านจะรู้ว่าเราเป็นพระเจ้า เมื่อเราเปิดหลุมศพของท่านและยกท่านขึ้นมาจากหลุมศพ”(อสค 37:13) แผ่นดินไหวที่กลโกธาและหลุมศพที่ว่างเปล่า เชื่อมโยงกับการสิ้นพระชนม์และการกลับคืนพระชนมชีพของพระเยซูเจ้า กลายเป็นเหตุการณ์สำคัญสุดท้ายที่เป็นเครื่องหมายของยุคใหม่และยุคสุดท้ายแห่งความรอดพ้น ความแรงนั้นสั่นคลอนจนถึงรากฐานของโลกโดยไม่ทำลาย แต่กลับสร้างชีวิตและทำให้เกิดความหวัง การสิ้นพระชนม์และการกลับคืนพระชนมชีพของพระเยซูเจ้าให้กำเนิดประชากรใหม่ แต่พระเจ้าไม่ทรงทอดทิ้งผู้ศักดิ์สิทธิ์ทั้งหลายของอิสราเอลในอดีต ทรงปลุกเขาจากความตายและให้มีส่วนร่วมในชีวิตใหม่ของพระอาณาจักร

 พระบุตรของพระเจ้าเสด็จลงมาหามนุษยชาติที่ตกต่ำ เพื่อยกเราขึ้นและให้เรามีส่วนร่วมในพระเทวภาพของพระองค์ ด้วยการรับธรรมชาติมนุษย์และประสูติมาในโลก พระองค์ทรงถ่อมพระองค์ลงมาสวมเนื้อหนังและประทับอยู่ท่ามกลางเรา ระหว่างชีวิตเปิดเผย พระองค์ยังทรงถ่อมพระองค์ต่อไปและทรงเข้าไปหาบุคคลที่สังคมรังเกียจ ทรงไปพบเขาในจุดที่ตกต่ำของเขาและทรงรักษาเขา ให้อภัยเขา ช่วยเขาให้หลุดพ้นจากความชั่ว และนำเขากลับมาสู่ชีวิตอีกครั้งหนึ่ง พระเยซูเจ้าทรงเข้าถึงความทุกข์ทรมานและความบาปของเรา เมื่อทรงถูกตรึงบนไม้กางเขน เมื่อทรงพบเราที่นั่น ที่ก้นบึ้งของความเป็นมนุษย์ พระเยซูเจ้าทรงเปลี่ยนธรรมชาติมนุษย์ของเราและทรงยกธรรมชาติของเราขึ้นพร้อมกับพระองค์เมื่อพระองค์ทรงกลับคืนพระชนมชีพ

 ในพระเยซูเจ้าเราเห็นสิ่งที่พระเจ้าทรงสัญญาว่าเราจะได้รับในวาระสุดท้าย คือ การกลับคืนชีพจากบรรดาผู้ตาย และความบริบูรณ์ของชีวิตตลอดกาล แต่การกลับคืนพระชนมชีพของพระองค์ไม่ได้เป็นเพียงข่าวดีสำหรับอนาคตของเราเท่านั้น เพราะอนาคตได้เข้ามาอยู่ในปัจจุบันแล้ว เราสามารถเย้ยหยันความตายว่าเป็นศัตรูที่พ่ายแพ้แล้ว การกลับคืนพระชนมชีพของพระคริสตเจ้าเสนอพลังในการดำรงชีวิต เพื่อเอาชนะแม้แต่อุปสรรคที่ยากที่สุด และทำให้เรามีจุดประสงค์ในการดำรงชีวิตที่ทำให้เรามั่นใจได้ว่าทุกสิ่งที่เราทำในพระนามของพระองค์จะมีผลเป็นนิรันดร์

**Meditatio :** มองชีวิตของเราโดยมีพระวาจานำทาง

 ใช้เวลาสักครู่ ไตร่ตรองการกลับคืนพระชนมชีพของพระคริสตเจ้าว่ามีผลประการใดต่อชีวิตของเรา และชีวิตของโลก พิจารณาว่าพระเจ้าทรงกำลังเปลี่ยนแปลงเราอย่างไร หลังจากที่เราแสวงหาความจริง และความดีงาม

 ๐ คำบอกเล่าจากพระวรสารเกี่ยวกับการสิ้นพระชนม์และการกลับคืนพระชนมชีพของพระเยซูเจ้า เต็มไปด้วยเครื่องหมายวิวรณ์ เครื่องหมายเหล่านี้มีความหมาย

อย่างไร เครื่องหมายเหล่านี้ท้าทายเราอย่างไร ให้พิจารณาความหมายระดับลึกมากขึ้น จากเหตุการณ์แห่งความรอดพ้นนี้

 ๐ ทั้งในศตวรรษที่หนึ่งและในปัจจุบัน มีคนจำนวนมากเสนอคำอธิบายตามธรรมชาติสำหรับปรากฎการณ์ที่เกี่ยวข้องกับการกลับคืนพระชนมชีพของพระเยซูเจ้า เราจะโต้แย้งอย่างไรกับความคิดว่าบรรดาศิษย์มาขโมยพระศพของพระเยซูเจ้า และศิษย์กุเรื่องเหล่านี้ขึ้นมาหลอกประชาชนว่าพระเยซูเจ้ากลับคืนพระชนมชีพ สำหรับเรา อะไรเป็นข้อบ่งชึ้ที่ชัดเจนที่สุดว่าพระคริสตเจ้าได้กลับคืนพระชนมชีพ

 ๐ พระวรสารบรรยายทั้งชีวิตของพระเยซูเจ้าว่าทรงถ่อมพระองค์ลงไปหามนุษย์ที่ตกต่ำ อะไรคือจุดต่ำที่สุดในชีวิตของเรา ซึ่งพระเยซูเจ้าเสด็จมาหา พระองค์ทรงยกเราขึ้นมาอย่างไรเพื่อให้มีส่วนร่วมในชีวิตใหม่ของพระองค์

 ๐ สตรีสองคนไปที่พระคูหา “เช้าตรู่ของวันต้นสัปดาห์” และเขาได้พบเหตุการณ์แผ่นดินไหว ขณะที่ทูตสวรรค์กลิ้งหินออกไปจากพระคูหาและนั่งบนหินนั้น ความเคลื่อนไหวเหล่านี้ของดวงอาทิตย์และโลก แสดงนัยสำคัญเรื่องการกลับคืนพระชนมชีพของพระคริสตเจ้าอย่างไร

 ๐ เมื่อได้รับมอบหมายภารกิจจากทูตสวรรค์ สตรีทั้งสองก็รีบออกจากพระคูหา “ด้วยความกลัวและความยินดีอย่างยิ่ง” เป็นไปได้หรือไม่ที่คนเราจะรู้สึกทั้งกลัวและยินดีในเวลาเดียวกัน เมื่อใดที่เราเคยรู้สึกทั้งยินดีและทั้งรู้สึกกลัวอยู่ลึกๆ

 ๐ ภาพศักดิ์สิทธิ์ที่แสดงชัยชนะของพระคริสตเจ้าดูเหมือนมีความหมายมากกว่าและแสดงออกถึงการกลับคืนพระชนมชีพของพระคริสตเจ้าได้อย่างครบถ้วนมากกว่าภาพปัสกาอื่นๆ ที่เราเคยเห็นมาก่อน ภาพการกลับคืนพระชนมชีพที่เห็น ให้ความหวังใดแก่เรา

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

 หลังจากให้ข้อความและภาพการกลับคืนพระชนมชีพของพระเยซูเจ้าสัมผัสหัวใจและเพิ่มพูนความเชื่อของเราแล้ว ให้ตอบสนองเป็นการส่วนตัวด้วยการภาวนา เริ่มด้วยบทภาวนานี้ จากนั้นให้ภาวนาต่อไป โดยใช้ถ้อยคำจากใจของเราเอง

 ๐ ข้าแต่องค์พระผู้เป็นเจ้าผู้กลับคืนพระชนมชีพ พระองค์ทรงเป็นบุคคลแรกที่สัมผัสกับการเนรมิตสร้างครั้งใหม่ของพระเจ้า โปรดเสด็จลงมาในมุมมืดของชีวิตข้าพเจ้าทั้งหลาย โปรดทำลายความกลัวและอำนาจของความตายภายในตัวข้าพเจ้าทั้งหลาย โปรดทรงยกข้าพเจ้าทั้งหลายขึ้นให้มีส่วนร่วมในชัยชนะของพระองค์และประทานความหวังอันน่ายินดีในโลกหน้าแก่ข้าพเจ้าทั้งหลาย........

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

 พระหรรษทานของพระเจ้าที่อยู่ภายในหัวใจของเรา จะทำให้เรามีความปรารถนาลึกๆ ที่จะพักผ่อนในการประทับอยู่ของพระเจ้า จงดึงพลังจากความปรารถนาภายในตัวเรานี้และเริ่มเพ่งพินิจธรรมล้ำลึกแห่งการกลับคืนพระชนมชีพโดยไม่ใช้คำพูด

 ๐ ให้คิดว่าเรากำลังอยู่ในความมืดของโลกบาดาล และให้พระคริสตเจ้าทรงเป็นแสงสว่างที่ช่วยให้เรารอดพ้นได้ น้อมรับพระหรรษทานที่มีอำนาจเปลี่ยนชีวิต ที่พระเจ้าทรงปรารถนาจะเสนอให้แก่เราในช่วงเวลาเหล่านี้

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

 พระวาจาของพระเจ้าสามารถเปลี่ยนแปลงเรา ปรับแต่งเรา และนำเราไปสู่ชีวิตที่เปลี่ยนไปได้ ให้พิจารณาว่าพระเจ้าทรงกำลังทำอะไรภายในตัวเรา เพื่อนำเราไปสู่ชีวิตที่เปี่ยมด้วยความยินดีมากขึ้น

 ๐ แสงสว่างจากพระวาจาของพระเจ้าจะขับไล่ความมืดที่เกิดจากความกลัว ความสงสัย และความท้อแท้ ระบุความคิดหนึ่งที่ผุดขึ้นมาในใจของเรา ระหว่างที่เราฟังพระวาจาและเพ่งมองภาพของการกลับคืนพระชนมชีพ เราสังเกตเห็นความใหม่ พัฒนาการ หรือการเคลื่อนไหวใดบ้างภายในตัวเราที่เป็นผลมาจากการภาวนาและไตร่ตรองในวันนี้

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@